Armata ucraineană s-a retras pe frontul din Harkov. Oraşul Vovceansk a fost deja cedat rușilor, potrivit unui oficial
Război în Ucraina. Armata ucraineană a anunţat în noaptea de luni spre marţi că a fost nevoită să se retragă din anumite zone de pe frontul din Harkov. Ucrainenii s-au retras inclusiv în Vovceansk, cel mai important oraş de la graniţa cu Rusia, deşi oficialii militari au dat asigurări că situaţia este sub control. Potrivit unor experţi militari, rușii avansează atât în oraş, cât și în jurul orașului. Nu este clar dacă ucrainenii s-au retras doar parţial din Vovceansk. Un deputat ucrainean susţine că oraşul a fost deja cedat rușilor.
- Filmul complet al crimei şocante din cartierul Crângaşi. DETALII la Observator 17:00, la Antena 1
- Marea Finală Chefi la Cuțite este miercuri, de la 20:30, pe Antena 1 și AntenaPLAY
Armata ucraineană a anunţat în noaptea de luni spre marţi că a fost nevoită să se retragă din anumite zone din Harkov, unde Rusia a lansat pe 10 mai o nouă ofensivă. Localităţile Lukianţî şi Vovceansk au ajuns în ultimele zile în mijlocul unor lupte intense.
Ucrainenii s-au retras din unele zone din Harkov, inclusiv la Vovceansk
"În anumite zone, în apropiere de Lukianţî şi Vovceansk, ca reacţie la tirurile inamice şi la un asalt al infanteriei, unităţile noastre au manevrat în direcţia unor poziţii mai favorabile pentru a salva vieţile soldaţilor noştri şi a evita pierderi. Bătălia continuă", a indicat pe reţelele de socializare Statul Major ucrainean.
În ceea ce priveşte Vovceansk, forţele ruse au ocupat marţi poziţii în interiorul acestui oraş din nord-estul regiunii Harkov, iar luptele de acolo sunt intense, a declarat şeful poliţiei locale, citat de Reuters. "Situaţia este extrem de dificilă.Inamicul ocupă poziții pe străzile orașului, luptele active continuă", a afirmat pe Facebook, Oleksii Harkivski, şeful inspectoratului de patrulare, adăugând că se dau lupte de stradă.
Un deputat ucrainean susţine că oraşul a fost deja cedat rușilor, cerând pedepsirea celor responsabili pentru că nu au construit linii de apărare importante în jurul lui. Potrivit acestuia, imediat ce vor avea controlul complet în oraş, rușii vor începe să construiască fortificaţii de apărare.
Cu toate acestea, armata ucraineană susţine că nu va ceda, în condiţiile în care această ofensivă rusă în nordul Ucrainei pare să o fi luat prin surprindere la sfârşitul săptămânii trecute. Mai multe sate au fost cucerite de trupele ruse. "Unităţile ucrainene îi împiedică pe ocupanţi să câştige teren. Au loc contraatacuri, inamicul se află sub controlul constant al artileriei şi unităţilor de drone ale forţelor de apărare", afirmă Statul major ucrainean.
În Vovceansk care avea o populație de aproape 17.000 înainte de a începe invazia la scară largă în 2022, au mai rămas 200 până la 300 de persoane. Aproape 8.000 de civili au fost evacuați din toată regiunea Harkov, inclusiv 2.200 de locuitori ai districtului Chuhuiv, care cuprinde şi Vovceansk. Orașul a fost eliberat în septembrie 2022, în timpul contraofensivei de succes a Ucrainei în regiunea Harkov.
Ucraina se afla deja sub presiune pe fronturile de Est şi Sud
În timp ce Moscova şi-a lansat atacul în regiunea Harkov, Ucraina se afla deja sub presiune pe fronturile de Est şi Sud de luni de zile în faţa unei armate ruse mai bine echipate şi mai numeroase. Astfel, Rusia continua sa lanseze atacuri în sectoarele Kramatorsk şi Pokrovsk în regiunea Doneţk (est) unde deja câştigă teren de luni de zile.
Autorităţile ucrainene asigură că oraşul Harkov, al doilea ca mărime din ţară, situat la câteva zeci de kilometri de frontiera rusă, nu este ameninţat de un asalt terestru, chiar dacă face obiectul unor bombardamente devastatoare de mai multe săptămâni, în special asupra reţelei energetice.
De altfel, miercuri dimineaţă, Ucraina a început să ridice raţionalizarea energiei electrice impusă în întreaga ţară cu o seară înainte din cauza pagubelor provocate infrastructurii energetice de loviturile ruse în ultimele luni.
"Întreruperile de urgenţă au fost ridicate începând cu 09:00 la Kiev, în regiunile Kiev, Odesa, în Doneţk şi în Dnipropetrovsk. Lucrătorii din sectorul energetic au restabilit electricitatea în toate casele", a indicat operatorul din aceste regiuni DTEK.
O scădere a temperaturilor marţi seara a dus la creşterea consumului de energie electrică, la care reţeaua prea grav afectată de loviturile ruse nu a putut face faţă, astfel încât companiile de electricitate au fost nevoite să impună întreruperi de curent.